A Ciprusi Köztársaság vám- és jövedéki hivatala konzultált a Bizottsággal arról, hogy a „hígító” néven bejelentett anyaggal töltött tartály, amelyet a zöld vonalon keresztül forgalmaztak, megfelel-e a zöld vonalról szóló rendelet 4. cikke (1) bekezdésében szereplő származási kritériumoknak. Az ügy elemzése után a Bizottság arról tájékoztatta a vámügyi hatóságokat, hogy a keverék megfelel a 4. cikk (1) bekezdésében szereplő követelményeknek. A Bizottság ugyanakkor azt is megállapította, hogy nagy valószínűséggel sérültek az anyagok és keverékek osztályozásáról, címkézéséről és csomagolásáról szóló 1272/2008/EK rendelet rendelkezései, mivel a tartály nem felelt meg a veszélyes anyagok címkézésére vonatkozó szabályoknak. A Bizottság megosztotta értékelését a CTKK-val, amely tájékoztatta a gyártót az ilyen típusú termékek kereskedelmére alkalmazandó szabályokról.

2.4. Az áruk mozgására vonatkozó akadályok és nehézségek

A vonalon áthaladó kereskedelem akadályai továbbra is fennállnak, és a Bizottság, valamint a ciprusi török fuvarozók szerint ez is oka a kereskedelem korlátozottságának.

Amint azt korábbi jelentések is megemlítették, a ciprusi török haszongépjárművek átlépése a kormány ellenőrzése alatt álló területekre még mindig megoldatlan, és egyelőre a 7,5 tonnát meghaladó súlyú ciprusi török haszongépjárművek csak akkor léphetik át a vonalat, ha rendelkeznek a Ciprusi Köztársaság által kibocsátott, az uniós vívmányoknak teljes mértékben megfelelő okmányokkal. A Ciprusi Köztársaság hatóságai arról tájékoztatták a Bizottságot, hogy rendelkezéseket léptettek életbe annak érdekében, hogy a ciprusi törökök számára megkönnyítsék a hivatásos járművezetői engedélyek és forgalmi engedélyek megszerzését. A Bizottság meggyőződése, hogy e probléma megoldása nagyban elősegítené a kereskedelem fellendítését, mivel megkönnyítené az áruszállítást. Ezenkívül erősítené a kapcsolatokat a ciprusi gazdasági szereplők között, ezzel jelentősen hozzájárulva a két közösség közötti bizalom erősítéséhez. Következésképpen a Bizottság mérlegeli egy uniós szállításbiztonsági támogatás lehetőségét.

Ahogyan az előző évek jelentései is megállapították, a Ciprusi Köztársaság hatóságai az egészségügyi hatóságok által a Ciprus északi részén alkalmazott előállítási folyamatra vonatkozóan felvetett aggályok miatt nem engednek át feldolgozott élelmiszereket és élelmiszerekkel érintkezésbe kerülő anyagokat. A jelentéstételi időszak során a Bizottság biztosította a Ciprusi Köztársaságot arról, hogy a szóban forgó termékek az alkalmazandó jogi keretek értelmében átvihetők a zöld vonalon, amit a Ciprusi Köztársaság nem tilthatna meg. Bár a zöld vonalról szóló rendelet alkalmazása szerinti további vizsgálat céljából az átkelőhelyeken vehetnek mintát a termékekből, nem akadályozhatják meg minden feldogozott élelmiszer határon való átkelését. A Bizottság javaslatot tett egy olyan mechanizmus alkalmazására, amely megkönnyítené a feldolgozott élelmiszerek és az élelmiszerekkel érintkezésbe kerülő anyagok határon való átléptetését, szem előtt tartva ugyanakkor további biztonsági megfontolásokat. Az eszmecserékre, melyeket a megoldáskeresés érdekében a Bizottság szorgalmazott, e jelentés elkészültéig nem került sor. A Bizottság, amely továbbra is aggályokat táplál a zöld vonalról szóló rendelet helyes végrehajtását illetően, fontolóra veszi majd, hogy milyen megközelítésből vizsgálja tovább ezt a kérdést.

Az előző évekhez hasonlóan a ciprusi török kereskedők továbbra is arról számoltak be, hogy amikor termékeiket a kormány ellenőrzése alatt álló területek üzleteibe szeretnék eljuttatni, illetve ha e területeken áruikat és szolgáltatásaikat kívánják reklámozni, kereskedelmet akadályozó nehézségekkel szembesülnek. A kereskedők továbbra is arról számolnak be, hogy a ciprusi görögök vonakodnak ciprusi török termékeket vásárolni. Ezenfelül megemlítették, hogy mindkét közösség kereskedői sok adminisztratív problémával szembesülnek, amikor a másik közösséggel szeretnének üzleti kapcsolatba lépni. Lehetővé kell tenni, hogy mindkét oldal gazdasági szereplői szabadon, üzleti igényeik alapján alakíthassanak ki kereskedelmi kapcsolatokat.

2.5. Árucsempészet

Az árucsempészet továbbra is elterjedt jelenség, ami a vonalon keresztül történő irreguláris átkelések ellenőrzésének nehézségét tükrözi.

2018 folyamán a Ciprusi Köztársaság 1711 alkalommal foglalt le csempészárut (az előző évben ez 1334 alkalommal történt meg). 2018-ban növekedett a Ciprusi Köztársaság által lefoglalt cigaretta mennyisége (az előző évi 203 290 darabról 469 870 darabra), a cigarettasodrásra szánt dohánytermékeké ugyanakkor nőtt (az előző évi 440 259 grammról 587 513 grammra). A jelentős növekedés okát abban látják, hogy a török líra 2018 során meggyengült. Jelentős, 45 %-os növekedés történt 2017-hez képest a szellemitulajdon-jogokat sértő termékek csempészete terén is. A többi lefoglalt termék között szerepelt alkohol, növényvédő szerek, mezőgazdasági termékek, valamint állati eredetű és tejtermékek. A kerületi bíróságnál egy esetben folytattak büntetőeljárást árucsempészet miatt. Rendszerint adminisztratív bírságot és elkobzást alkalmaztak a kis mennyiségű cigarettacsempészet eseteiben.

A keleti támaszponti terület hatóságainak adatai szerint növekedett a keleti támaszponti területen történt foglalások száma: a 2017-es 432-höz képest 2018-ban 555 alkalommal foglaltak le csempészárut. Leggyakrabban – 2017-hez hasonlóan – a cigaretták és a cigarettasodrásra szánt dohánytermékek lefoglalására került sor.

Ami az ütközőzónában található Pyla falu ciprusi török lakosságának hagyományos ellátását illeti (a zöld vonalról szóló rendelet 4. cikkének (10) bekezdése), a keleti támaszponti terület igazgatási szervei ellenőrizték és nyilvántartották az építőanyag, hal, cigaretta stb. mennyiségét.

2.6. A kereskedelem elősegítése

A Bizottság továbbra is igyekezett megtalálni a módját a vonalon keresztül folytatott kereskedelem elősegítésének.

2015 júliusában a Bizottság javaslatot fogadott el a zöld vonalról szóló rendelet módosítására. A javaslat célja annak meghatározása, hogy milyen ellenőrzési mechanizmust alkalmazzanak az 1151/2012/EU rendelet alapján bejegyzett termékmegnevezések hatálya alá eső áruk tekintetében, ahol a földrajzi alkalmazási kör a Ciprusi Köztársaság olyan területeire is kiterjed, ahol a Ciprusi Köztársaság kormánya nem gyakorol tényleges ellenőrzést. A módosító javaslattal kapcsolatos jogalkotási eljárás még folyamatban volt a jelentéstételi időszak végén. A javaslat alapja a Halloumi/Hellim sajtot érintő átmeneti megoldásra vonatkozó közös megegyezés, amely Ciprus újraegyesítéséig hajtandó végre, és amely Jean-Claude Juncker elnök 2015. július 16-i ciprusi látogatása során, az ő irányításával jött létre.

A friss hal átléptetésének elősegítése érdekében a Ciprusi Köztársaság hatóságai az Agios Dhometios átkelőhelyen kibővítették a friss hal állatorvosi vizsgálatára rendelkezésre álló időkeretet. Az ellenőrzésekre hétköznapokon 7:30 és 15:00 óra (a vizsgálatok vége) között kerül sor.

A CTKK továbbra is közérdekként szorgalmazta a kereskedelmi tilalom feloldását valamennyi élő állatra és állati termékre vonatkozóan, amennyiben ezek a termékek megfelelnek az uniós szabályoknak és rendeleteknek. A Ciprusi Köztársaság ismételten jelezte, hogy hajlandó megvizsgálni annak lehetőségét, hogy kibővítse a kormány által ellenőrzött területekre átszállítható termékek listáját.

A Bizottság arra buzdítja a gazdasági szereplőket, hogy használják ki az üzleti lehetőségeket, és üdvözli a Ciprusi Kereskedelmi és Iparkamara, valamint a Ciprusi Török Kereskedelmi Kamara rendkívüli erőfeszítéseit.

2.7. A Ciprusi Köztársaság kormányának tényleges ellenőrzésén kívül eső területeken való áthaladást követően a tényleges ellenőrzés alatt álló területekre visszavitt uniós áruk

A Ciprusi Köztársaság hatóságainak jelentése szerint 3093 árucikket vittek vissza a kormány által ellenőrzött területekre azt követően, hogy azok áthaladtak a kormány ellenőrzésén kívül eső területeken. Említés esett arról, hogy ezek a mozgások akadálymentesen mennek végbe, és legnagyobb részük a Kato Pyrgos-Karavostasi és az Astromeritis-Zhodia átkelőhelyeken keresztül történik.

2.8. A zöld vonalat átlépő személyek személyi poggyászában lévő áruk